Twee gevonnis oor polisiebeampte se moordArmand Wagner. Foto: Facebook. Twee mans is in die Noordwes-hooggeregshof gevonnis in verband met die moord op konstabel Armand Wagner in Februarie 2018. Lt.kol. Amanda Funani, woordvoerder van die polisie, het gesê Lincoln Myengwa Mabika (26) en Sifiso Bongani Ncala (27) is Vrydag tot lewenslange tronkstraf gevonnis. Die twee is op 6 Februarie 2018 in hegtenis geneem in verband met die moord en roof op die 23-jarige Wagner. Hy was by Klerksdorp-misdaadintelligensie gestasioneer. Hy was die aand van 5 Februarie 2018 tuis toe een van die beskuldigdes, vermoedelik ŉ vriend van hom, hom gebel het. “Die konstabel is na buite om met Mabika en Ncala te gesels. Hulle het daarna ŉ selfoon en geld van Wagner geëis, maar hy het geweier om dit vir hulle te gee,” het Funani verduidelik. Tydens die hofverrigtinge het dit aan die lig gekom Wagner is in daardie stadium aangeval en hy is verskeie kere met ŉ mes gesteek. Sy liggaam is langs die pad in Klerksdorp gevind. Die beskuldigdes is die volgende dag in Alexandra gevind waarheen hulle met Wagner se Volkswagen Polo gevlug het. Hulle is na Klerksdorp teruggeneem en is sedert hul inhegtenisneming in aanhouding. Die beskuldigdes is elk ook ŉ bykomende 15 jaar tronkstraf opgelê op aanklag van roof. Lees alle vorige berigte oor Armand Wagner op Maroela Media.